Συνάντηση της Υπουργού Εξωτερικών των ΗΠΑ με τον Έλληνα ομόλογο της
στο περιθώριο της Γενικής Συνέλευση των ΗΕ στη Νέα Υόρκη
Την πλήρη υποστήριξή του στις προσπάθειες που καταβάλλει η Ελλάδα για την αντιμετώπιση της οικονομικής κρίσης, εξέφρασε ο Πρόεδρος των Ηνωμένων Πολιτειών Μπάρακ Ομπάμα, καλωσορίζοντας τον έλληνα ΥΠΕΞ στην καθιερωμένη δεξίωση που παρέθεσε το προεδρικό ζεύγος των ΗΠΑ. Στα ίδια πλαίσια πραγματοποιήθηκε και η 30λεπτη συνάντηση της ΥΠΕΞ κ. Χίλαρι Κλίντον με τον έλληνα ομόλογό της, η οποία εξέφρασε την υποστήριξή της στον αγώνα των Ελλήνων, ενώ αναφέρθηκε και στις άριστες σχέσεις μεταξύ των δύο χωρών. Ο κ. Αβραμόπουλος είπε πως «ο μαραθώνιος των επαφών στη γενική συνέλευση συνεχίστηκε και με αυτή την συνάντηση κατά την διάρκεια της οποίας έγινε μια ουσιαστική ειλικρινή και εγκάρδια συζήτηση που κράτησε αρκετά και κάλυψε όλο το φάσμα των θεμάτων κοινού ενδιαφέροντος». Στις δηλώσεις του μετά την συνάντηση τόνισε πως έγινε αναφορά στην «οικονομική κρίση και στις κοινωνικές προεκτάσεις που αυτή μπορεί να έχει, καθώς και στους κινδύνους που εγκυμονεί για το ευρωπαϊκό οικοδόμημα και την παγκόσμια οικονομία». Ο Έλληνας υπουργός αναφέρθηκε στις θέσεις και την πολιτική της Ελληνικής κυβέρνησης που οδηγεί τα πράγματα προς την έξοδο από την κρίση και το κυριότερο, πείθει για την αξιοπιστία και τη σοβαρότητά της. «Είναι όμως μια πολιτική που, με τη σειρά της, έχει κοινωνικές προεκτάσεις, είπε χαρακτηριστικά, αφού έχει να κάνει με μεγάλες θυσίες του ελληνικού λαού, κάτι που και η κυρία Κλίντον αναγνώρισε και τόνισε στο ξεκίνημα της κουβέντας μας». Τέλος ο κ. Αβραμόπουλος δήλωσε πως είχε την ευκαιρία να αναδείξει το στρατηγικό, κεντρικό ρόλο που διαδραματίζει η Ελλάδα σε αυτή την περιοχή της Μεσογείου και το πόσο συνεπής είναι στις κοινές αρχές που μας φέρνουν κοντά, στο πλαίσιο των διεθνών οργανισμών. «Ανανεώσαμε», κατέληξε, «την αμοιβαία επιθυμία να βρεθούμε σύντομα και πάλι, για μια νέα επισκόπηση της κατάστασης και για να συζητήσουμε μια σειρά από πρωτοβουλίες που φέρνουν πιο κοντά τις δύο χώρες μας. Διότι η Ελλάδα και οι ΗΠΑ είναι στρατηγικοί εταίροι εδώ και πάρα πολλές δεκαετίες και έχουμε φέρει πλέον τις σχέσεις μας στο καλύτερο δυνατό επίπεδο. Πρέπει λοιπόν να εμβαθύνουμε ακόμα περισσότερο τις σχέσεις μας προς όφελος των δύο χωρών, αλλά και της κοινής συμμετοχής μας στην Ατλαντική συμμαχία και σε όλους τους διεθνείς φορείς».